ประกันภัยคงเบี้ย เครื่องเช่าเหมาลำ
ประกันภัยยันไม่ขึ้นเบี้ยเครื่องบินเช่าเหมาลำไม่ได้มาตรฐาน ICAO ด้าน แอกซ่า ให้ส่วนลด 20% หนึ่งเดือน
1 เม.ย. 2558

ประกันภัยยันไม่ขึ้นเบี้ยเครื่องบินเช่าเหมาลำไม่ได้มาตรฐาน ICAO ด้าน แอกซ่า ให้ส่วนลด 20% หนึ่งเดือน
นายสมพร สืบถวิลกุล กรรมการผู้จัดการใหญ่ บริษัท ทิพยประกันภัย เปิดเผยว่า ในฐานะผู้รับประกันภัยสายการบิน 5 แห่ง คือ การบินไทย บางกอกแอร์เวย์ส นกแอร์ นกสกู๊ต และ ไทยสไมล์ ยังไม่มีการปรับราคาเบี้ยประกันภัยจากเหตุการณ์เครื่องบินเช่าเหมาลำถูกหลายประเทศสั่งยกเลิกไม่ให้บินเข้าประเทศ เพราะไม่ได้มาตรฐานตามมาตรฐานองค์กรการบินระหว่างประเทศ (ICAO) และบริษัทประกันภัยต่อต่างประเทศก็ไม่ได้มีการส่งสัญญาณการขึ้นเบี้ยประกันภัยมา
นอกจากนี้ สายการบินเช่าเหมาลำที่ถูกต่างประเทศยกเลิกเที่ยวบินเพราะไม่ได้มาตรฐานที่เกิดจากการทำงานภายใน ไม่สามารถเรียกร้องความเสียหายจากธุรกิจหยุดชะงัก เพราะไม่ได้ซื้อประกันภัยความรับผิดในผลิตภัณฑ์ หรือ Product Liability ไว้ และลูกค้าก็ไม่สามารถเคลมสินไหมจากประกันภัยการเดินทางที่เกิดจากเหตุการณ์ดังกล่าวได้ โดยบริษัทประกันภัยจะคุ้มครองกรณีเครื่องดีเลย์หรือยกเลิกจากความผิดพลาดในการทำงาน หรืออุบัติเหตุ หรือสาเหตุอื่น ที่ไม่ได้เกิดจากรัฐบาลต่างประเทศสั่งยกเลิกเที่ยวบิน
นายมาร์ติน รูแอค กรรมการ ผู้อำนวยการ บริษัท แอกซ่าประกันภัย ในกลุ่มแอกซ่าจากฝรั่งเศส กล่าวว่า เหตุการณ์ดังกล่าวยังไม่กระทบต่อธุรกิจประกันภัย เพราะไม่มีการเกิดอุบัติเหตุจึงยังไม่มีการเรียกร้องค่าสินไหมทดแทน ทำให้ยังไม่มีความเสียหายเกิดขึ้น กรณีนี้เกิดจากกระบวนการทำงานภายใน ซึ่งคิดว่าทางรัฐบาลไทยน่าจะแก้ไขให้ได้มาตรฐานโดยเร็ว
ขณะที่เบี้ยประกันภัยการเดินทางก็ไม่ได้มีการปรับขึ้น โดยลูกค้าผู้ทำประกันภัยการเดินทางหากเกิดอุบัติเหตุหรือเจ็บป่วย ระหว่างที่สายการบินเช่าเหมาลำถูกรัฐบาลต่างประเทศยกเลิกเที่ยวบินสามารถเรียกร้องค่าสินไหมทดแทนได้
ล่าสุด บริษัทได้เปิดแคมเปญ “AXA Smart Traveller Plus” คุ้มครองการเดินทางทั่วโลก ให้วงเงินความคุ้มครองสูงสุด 10 ล้านบาท มีความคุ้มครองแบบรายปีและรายครั้ง เบี้ยประกันภัยเริ่มต้น 190 บาท และให้ส่วนลด 20% สำหรับลูกค้าที่ซื้อผ่านเว็บไซต์บริษัทและเฟซบุ๊กของบริษัทตลอดเดือน เม.ย.นี้ ซึ่งถือว่าราคาประกันภัยการเดินทางของบริษัทจัดว่าถูกเมื่อเทียบกับตลาด คาดว่าจะได้รับความสนใจสูงจากนักท่องเที่ยวที่จะเดินทางไปทวีปยุโรปในกลุ่มเชงเก้น